和孟阜老梅韵  其二
作者：陳傅良
朝代：宋

paragraphs: 望美人兮天一隅，薜蘿爲衣顛倒披。
水竹隔我不可趨，今我搔首三歲餘。
漢庭年少六七奇，鬚眉皓白來何爲。
我欲避寢問之道，安得玉貌生枯肌。
長翁傲睨欲奮飛，滄江釣雪蓑笠欹。
少翁頓挫枿牙角，笑齒一粲知音希。
樵家斧斤磨以須，過者萬人人背馳。
梅乎梅乎我非癡，持汝二老將安歸。
古來弱植剛不如，孰有嫵媚爲人嗤。
君不見孤竹之管求孫枝，汝盍早定歸山期。